曼聯密斟莫達執教 獨創「272」奇陣打救紅魔鬼
2024年04月27日 12:01
東網電視
更多新聞短片
莫達今季帶領博洛尼亞創出佳績。
曼聯今季成績令人失望,參加下屆歐聯無望之餘,即使打入英足盃決賽,但4強對高雲地利,表現狼狽,令領隊坦哈格進一步備受批評,紅魔鬼今夏換帥機會愈來愈大。根據《Caught Offside》爆料,曼聯密斟博洛尼亞教練莫達領軍,呢位41歲意大利少帥獨創「272」奇陣,可能成為打救紅魔鬼嘅良方。
一直盛傳曼聯計劃換帥,人選包括施丹、拿高斯文、樸達、迪薩比、修夫基,最新消息指莫達都係目標之一。皆因呢位前意大利國腳今季帶領博洛尼亞創出佳績,排意甲第4位,好大機會取得下屆歐聯入場券,教波功力備受認同。
此外,莫達畢竟剛於教練生涯打出名堂,邀請佢加盟,肯定比施丹、修夫基等名帥容易。
莫達主攻型戰術,亦吸引曼聯管理層注意,事關呢位「戰術大師」曾經提出「272」奇陣,進攻時候可以將門將推前,甚至擔任中場球員角色。網民紛紛認為呢個「奇陣」非常適合曼聯,因為門將奧拿拿以擅長傳波及參與組織攻勢見稱,符合莫達心目中最理想門將人選,可以發揮呢位喀麥隆國腳最大潛力。
不過,莫達提出「272」陣式時候,仲係教緊巴黎聖日耳門青年軍,成為博洛尼亞教練後,當然唔會使出咁「前衞」戰術,唯一肯定係博洛尼亞由莫達執教後,成績突飛猛進,證明佢的確係有料之人。據悉祖雲達斯、巴塞隆拿、拿玻里都有意邀請莫達執教。